*Szepes Mária*

**Kotkot, Kikiri és a három Rudrud**

Kati néni bement a kis, elkerített baromfiudvarba, kötényéből kukoricát szórt a földre, és elkiáltotta magát:

– Kotkot! Kikiri! Rudrudrud!

Az udvar bokrai közül egyszerre előrohant egy nagy, daliás, hófehér kakas, feje búbján piros, félrecsapott tarajjal. Nyomában kövér, nagy bögyű tyúkanyó totyogott, és közben folyton pötyögött: – Kot-kot… kokokoó… kot – és mohón kapkodni kezdte a földre szórt kukoricát.

A kakas délcegen körülnézett, és hangosan elrikkantotta magát: – Kukurikuuuuu! – azután ő is nekiesett a sárga szemeknek.

– Mit jelent az, hogy „kukurikú”? – kíváncsiskodott Panni.

– Valami olyasfélét, persze kakasnyelven, hogy: „Ide nézzetek! Ilyen félrecsapott tarajú, hatalmas, csodálatos valakit úgyse láttatok még, mint amilyen én vagyok!”

– És mi az, hogy „kot-kot”?

– Ó, az kedves és békés tyúkbeszéd. Folyton azt hajtogatja: „Jól van, jól van. Minden rendben. Igazán meg vagyok elégedve.”

Panni szeme hirtelen tágra nyílt, és egy lépést hátraugrott a baromfiudvar kerítésétől. Pedig azok a valamik, amelyektől megijedt, belül voltak az udvarban, ő meg kívül állt nagymama mellett. De hát volt is mitől félnie. Erről egyébként Smirglinek és Csimpajkónak is ugyanaz volt a véleménye. Smirgli ugatni kezdett, Csimpajkó pedig felborzolta a szőrét, prüszkölt és fújt.

Három rettentő dolog közeledett Kati néni felé egy alacsony kis faólból. Nagyok voltak, és hosszú nyakukon apró, csúnya, vörös szemölcsös fej ült. Az álluk alól pedig gyűrött, vörös lebernyeg lógott a mellükre.

– Ezek mik? – kérdezte Panni remegve.

– Ők a három rudrud. Pulykák. Senki sem szereti őket, mert buták és mérgesek. Amellett nagyon beképzeltek. Azt hiszik, az ő fajtájuk a legszebb a világon. Ha másfajta madarat dicsérnek előttük, olyan dühösek lesznek, hogy majdnem szétpukkadnak mérgükben. Figyelj csak!

Kati néni odaszólt a három rudrudnak:

– Szebb a páva, mint a pulyka, mert a páva aranyos, a pulyka meg maszatos!

A három rudrud hirtelen felfújta magát, és rekedt, csúf hangon rikoltozni kezdett:

– Hrrrud-hrrrud! Rhudrhuhuhuhud rud-rud-rud! – A nyakuk alatti lebernyeg sötétlilára változott, és nagy hólyaggá duzzadt.

– Ugye, milyen csúnya, ha valaki ilyen mérges? – kérdezte nagymama. – Pedig ha egy kislány mérgében sikoltozik és toporzékol, akkor nagyon hasonlít ám a három rudrudhoz!